钦定古今图书集成/明伦汇编/官常典/第062卷 > 彭城王据
## 钦定古今图书集成/明伦汇编/官常典/第062卷 > 彭城王据

按《三国魏志》本传：环夫人生彭城王据，建安十六年，
封范阳侯，二十二年徙封宛侯。黄初二年，进爵为公，
三年为章陵王，其年徙封义阳。文帝以南方下湿，又
以环太妃彭城人，徙封彭城，又徙封济阴。五年，诏曰：
“先王建国，随时而制。汉祖增秦所置郡，至光武以天
下损耗，并省郡县，以今比之，益不及焉。其改封诸王”
皆为县王，据改封定陶县。太和六年，改封诸王，皆以
郡为国，据复封彭城。景初元年，据坐私遣人诣中尚
方作禁物，削县二千户。三年，复所削户邑。正元、景元
中，累增邑，并前四千六百户。

按《注列书》载玺书曰：“制诏彭城王，有司奏王遣司马
董和赍珠玉来到京师。中尚方多作禁物，交通工官，
出入近署，逾侈非度，慢令违制，绳王以法，朕用怃然
不宁于心。王以懿亲之重，处藩辅之位，典籍日陈于
前，勤诵不辍于侧。加雅素奉修，恭肃敬慎，务在蹈道，
孜孜不衰。岂忘率意正身，考终厥行哉？若然，小疵或”
谬于细人，忽不觉悟，以斯为失耳。《书》云：“惟圣罔念作
狂，惟狂克念作圣。”古人垂诰，乃至于此。故君子思心，
无斯须远道焉。常虑所以累德者而去之，则德明矣；
开心所以为塞者而通之，则心夷矣；慎行所以为尤
者而修之，则行全矣。三者王之所能备也。今诏有司
宥王，削县二千户，以彰国柄与夺之法。昔羲文作《易》，
著休复之语；仲尼论行，既过能改。王其改行。茂昭斯
义，率意无怠。